I månedsvis har demonstranter over hele verden protesteret over finansverdenens påståede grådighed og givet banker, finansinstitutioner og rigmænd skylden for den globale finanskrise.

De har, ganske kløgtigt, forsøgt at brande sig som repræsentanter for 99 pct. af befolkningen og er gået sammen under navnet Occupy Wall Street (OWS).

Der er grundlæggende tre fejlslutninger hos denne venstreorienterede bevægelse:

Den repræsenterer ikke 99 pct. af befolkningen. 3/11 fastslog en undersøgelse fra det amerikanske Quinnipiac University, at kun 30 pct. af amerikanerne bakkede op om bevægelsens ideer. Tidligere har undersøgelser fra bl.a. CNN vist samme tendenser. Det er altså kun en tredjedel af befolkningen, der støtter OWS.

Banker kan ikke beskattes hårdere, uden at det går ud over almindelige mennesker. OWS argumenterer for højere skatter for banker og finanshuse. Men bankerne kan ikke klare flere skatter som f.eks. en Tobin-skat på finanstransaktioner.

Jyske Bank har for nylig måttet fyre 150 medarbejdere for at klare sig igennem den økonomiske krise, og Danske Bank skal nedlægge 2.000 stillinger frem mod 2014. Med yderligere skatter kan man kun gætte sig til, hvor mange flere der pludselig ville stå uden arbejde. Banker er nemlig arbejdspladser som så mange andre virksomheder, og det er kun naturligt, at hvis en virksomheds udgifter stiger, må man enten fyre medarbejdere eller hæve gebyrer for de helt almindelige borgere.

Deres idé om, at folk kun bliver rige på andre menneskers bekostning, er decideret forkert. Velhavende mennesker er nemlig ikke grådige egoister, der kun skaber sig formuer på bekostning af andre. De finansierer en stor del af den offentlige velfærd, skaber private job og udvikler de omkringliggende samfund teknologisk.

OWS har desværre overbevist sig selv om, at økonomien er et nulsumsspil, hvor velstand kun er noget, man kan omfordele.

De overser, at det egentlige fremskridt kommer af skabelsen af ny velstand. F.eks. har Steve Jobs skabt sig selv en enorm privat formue, men har samtidig gjort hverdagen for alle, også medlemmerne af OWS, bedre, smartere og enklere. For slet ikke at tale om de skatteindtægter, som Apple har genereret, og de mange job, som virksomheden har skabt.

Faktisk er det sådan, at i Danmark står de 20 pct. rigeste for halvdelen af alle skatteindtægter, og Danmark ville mangle hele 27 mia. kr., hvis den rigeste procent valgte at fraflytte landet. De velhavende iværksætteres higen efter økonomisk succes, som OWS kalder grådighed, skaber altså skatteindtægter, fremskridt og job til gavn for de helt almindelige borgere, som OWS påstår at repræsentere.

Dette indlæg er bragt i Jyllands-Posten 23/11 – 2011.